Vas pa vojne vihre in grozot ni videla skoraj celo leto po začetku prve svetovne vojne. Italijanski vojaki so v vas vkorakali 24. maja 1915, dva dni po vstopu Italije med države antante in napovedi vojne Avstriji. Zaradi svoje lege je bila vas idealna za zaledje, saj je avstrijska artilerija ni dosegla. Tu so Italijani postavili šotore za pehoto, vile za oficirje, trafiko, tri bolnišnice in mrtvašnico. Vaško cerkev so spremenili v skladišče, pokopališče pa razširili. Čez nekaj tednov (avgusta) so Srpeničane izselili v vas Ažla v Italiji, kjer so jim postavili šotore, jeseni pa so jih premestili v Čedad in od tam naprej po različnih krajih Severne Italije. Italija jim je priskrbela stanovanja, šolanje in službe. Na svoje izropane in uničene domove so se Srpeničani začeli vračati spomladi šele leta 1919, svoja polja in njive pa so našli uničene, saj so italijanski vojaki šotore postavljali na najboljših travnikih.